Eis kan kom ná metropolisie sakeman, kinders glo aanrandStanley Kirton sê ten spyte van die trauma, kan hy die saak nie net daar laat nie en moet geregtigheid geskied. (Foto: Maroela Media) “Ons stap nou die pad. Met geloof. Genade.” Stanley Kirton weet nou nog nie wat sy kwansuise oortreding was nie. Dié bekende sakeman van Hartbeespoort in Noordwes weet wel hy is aangerand, rondgeruk, die twee kinders saam met hom in die voertuig geweldig getraumatiseer en die vrees binne hom werklik. Hy weet ook die mense verantwoordelik hiervoor was geklee in uniforms van die Tshwane-metropolisie en hulle het in ŉ amptelike voertuig gery. Kirton, sy stiefseun en dié se vriendin was verlede Woensdagoggend op die R511 van Pretoria na Hartbeespoort op pad toe twee metropolisiebeamptes, neffens die grens tussen Gauteng en Noordwes, voor sy voertuig ingespring het. Dit is glo ŉ bekende staanplek vir die metropolisie. Kirton was dus nie verbaas nie, maar hy was dadelik vreesbevange. Hy is sowat sewe maande gelede op byna presies dieselfde plek voorgekeer, rondgeruk en in ŉ metropolisiebakkie geboender, terwyl sy aanvallers – na bewering metropolisiebeamptes – onder meer sy trouring geëis het. Hy is voorgekeer omdat hy glo oor ŉ sperstreep gery het. Die beamptes het destyds sy rybewys gehou en volgens Kirton is hy aangesê om na ŉ vulstasie in die omgewing te ry en R7 500 by ŉ kitsbank te gaan onttrek om sy bestuurslisensie terug te kry. Sy regsverteenwoordiger, Justin Steyn, het hom egter aangeraai om sy rybewys agter te laat en eerder veilig weg te kom. Toe Kirton dus verlede week weer voorgekeer word, het die trauma van die vorige voorval oor hom gespoel. ‘n Skermgreep van die video wys een van die mans by Kirton. “Ek het seker so 60 km/h gery toe een voor my inspring. Ek het geskrik en na links uitgeswaai. Ek het die situasie herken …” Weens sy vorige nare ondervinding en omdat hy die twee tieners by hom in die voertuig gehad het, het Kirton nie dadelik stilgehou nie, maar sowat ŉ kilometer verder by ŉ perseel met ander mense. Die twee beamptes het kort daarna opgedaag. Kirton sê hy is aan sy broek en baadjie gepluk en op die grond neergevel. Hy maak steeds van ŉ kruk gebruik weens die besering wat hy tydens die val opgedoen het. “Hulle [die beamptes] was intimiderend en arrogant. Hulle laat jou skuldig voel, al weet jy nie eens oor wat nie,” sê hy. ‘n Skermgreep uit die video wys ‘n gedeelte van die onderonsie. Die twee tieners het albei video’s en foto’s met hul selfone van die gebeure geneem en terwyl Kirton in die voertuig na sy tydelike rybewys gesoek het, het die beamptes hom glo gedreig dat hy “in die tronk gaan slaap”. Een van hulle het ŉ stel boeie, met iemand anders se bloed nog daarop, uitgehaal en Kirton glo daarmee gekrap. Hy is na bewering ook met die metropolisiebakkie se sleutel op sy arms gekrap en sy kneukels is steeds vol rowe van die val. Die tieners is ook met inhegtenisneming gedreig en beveel om op te hou om video’s te neem. Een van die mans het die jong meisie volgens Kirton teen die bors geslaan en die selfoon uit haar hande geklap. Sy het kopgehou, haar selfoon opgetel en verder verfilm. Kirton kon intussen een van die beamptes oortuig om met Steyn op die foon te praat, maar die beampte het geweier om sy naam of rang te verskaf. Dit was ook nie op enige van die beamptes se uniforms sigbaar nie. Steyn kon ten minste reeds hulp by die Hartbeespoort-polisie ontbied – veral om die kinders na ŉ veilige omgewing te neem – en Kirton het beloof om agter die beamptes na die Erasmia-polisiestasie te ry. Skaars ŉ paar meter weg, het die beamptes egter weer stilgehou en uitgeklim. Hy vertel die mans het uit die bakkie geklim en hom gevra of hy nie ŉ koeldrank vir hulle het nie. Hulle wou glo ook weet waarom hy “altyd so moeilik is”. Die beamptes het volgens hom ook gesê die saak kan nou met ŉ R5 000-betaling “geskik” word. ŉ Polisievoertuig van die Hartbeespoort-polisie het in dié stadium opgedaag, nadat Steyn vroeër die polisiestasie gekontak het, en die metrobeamptes het Kirton en die kinders aangesê om “net te ry”. Die polisie het glo nie ingegryp nie. Kirton en die kinders is daarna dadelik na die polisiestasie waar hulle die voorval aangemeld het. Skadevergoedingeis Kirton se bebloede arms na die voorval. (Foto: Verskaf) Kirton, ŉ voormalige sakeman van die jaar vir Hartbeespoort en iemand wat jare lank in die toerismebedryf betrokke is, sê die situasie kan nie toegelaat word om voort te duur nie. “Hoeveel ander mense het hulle al so voorgekeer? “Ek is heeltemal getraumatiseer en op ŉ manier vrees ek vir my lewe. Iemand moet optree, en as dit dan ek moet wees, sal ek dit doen. Vir Harties, vir die toerismebedryf. “Ek is kwaad. Ek is kwaad dat die kinders ook hierdeur moet gaan. Ek wil hê geregtigheid moet geskied.” Albei kinders het reeds berading ontvang en Kirton ook. Hy kry steeds trane in sy oë as hy aan die voorval dink, sê Kirton, maar hy is vasbeslote om die saak nie daar te laat nie. “Ek wil hê geregtigheid moet geskied.” Kirton beoog nou om ŉ skadevergoedingeis weens onder meer intimidasie en viktimisering teen die metropolisie in te stel. Geld neem nie die trauma weg nie, maar daar moet ŉ einde aan die teistering van wetsgehoorsame burgers gemaak word. Hy sê hy is uiteindelik nie ŉ boete opgelê nie en ook nie in hegtenis geneem nie – net aangerand. Hy sê motoriste kan dalk later “regsit met die kontant” omdat hulle eerder nie deur só ŉ situasie wil gaan nie. Dit sal beteken die optrede gaan ongebreideld voort. “Ek weet nou nog nie wat my beweerde oortreding was nie …” sê Kirton.